Man ‘jammer’ hy gooi hondekarkas in straat‘n Skermskoot uit die video wat op sosiale media versprei word. Die Johannesburgse man wat op kringtelevisiebeeldmateriaal vasgevang is toe hy ŉ hond se karkas in ŉ straat in Kensington in Johannesburg gestort het, het in ŉ verklaring gesê hy is bereid om gemeenskapsdiens te verrig om te vergoed vir sy optrede. Die Dierebeskermingsvereniging (DBV) in Sandton het gesê hulle het ŉ brief van die man ontvang waarin hy volle verantwoordelikheid aanvaar vir die voorval. Die man, die hoof van litigasie by ŉ toonaangewende regsfirma in Sandton, sê in die brief die karkas van die hond wat hy in die straat gegooi het, is die gesin se hond, Mbali. Mbali is 13 jaar gelede by die Sandton DBV deur die man en sy vrou aangeneem toe sy net ŉ jaar oud was en het Sondagaand by die gesin se huis gevrek. Die man het daarna Mbali se karkas in ŉ straat gegooi, glo omdat hy op pad was na ŉ vergadering. “Ek het erken dat ek heeltemal verkeerd opgetree het deur van Mbali se karkas ontslae te raak soos wat ek gedoen het. Ek wil my opregte spyt en berou uitspreek oor my onaanvaarbare gedrag,” lui die brief. “As ŉ vorm van verskoning, wat ek weet steeds nie genoeg is nie, het ek aangebied om die DBV op verskeie maniere te help, insluitend deur gemeenskapsdiens en inisiatiewe om die waardes en regte wat die DBV nastreef te handhaaf. Ek is bewus daarvan dat my verskoning nie die feite van die saak verander nie. Ek hoop egter dat my toekomstige gedrag en aksies aan julle sal bewys hoe jammer ek is. Ek sal voortgaan om my samewerking aan die DBV te gee.” Die Sandton DBV het in ŉ inskrywing op sy Facebook-blad gesê daar is geen bewyse dat daar in hierdie voorval enige dieremishandeling plaasgevind het of oortreding van die Wet op die Beskerming van Diere was nie. Die DBV het wel vroeër gesê hy is in die proses om ŉ strafregtelike aanklag van onwettige storting in oortreding van die Stad Johannesburg se munisipale regulasies teen die regsman aanhangig te maak. “Die Sandton DBV wil ŉ duidelike boodskap stuur dat geen vorm van wreedheid teenoor diere geduld sal word nie en ons staan by ons missie om mishandeling van diere te voorkom.” *Die naam van die betrokke persoon en regsfirma waar hy werksaam is, word ingevolge ŉ redaksionele besluit weerhou.